1.UVOD

Sklep št. 1080/2011/EU Evropskega parlamenta in Sveta z dne 25. oktobra 2011 in Sklep št. 466/2014/EU Evropskega parlamenta in Sveta z dne 16. aprila 2014, dodeljujeta jamstvo EU Evropski investicijski banki (EIB) za izgube pri poslih financiranja EIB za projekte zunaj Unije v obdobjih 2007–2013 oziroma 2014–2020 (v nadaljnjem besedilu: sklepa ali jamstvo EU). S tema sklepoma se od Komisije zahteva, da na podlagi letnih poročil, ki jih zagotovi EIB, letno poroča o zunanji dejavnosti EIB v okviru proračunskega jamstva EU. Po šestmesečnem podaljšanju Sklepa št. 1080/2011/EU do 30. junija 2014 in sprejetju Sklepa št. 466/2014/EU za obdobje 2014–2020 je bilo sedanje poročilo za leto 2014 pripravljeno na podlagi zahtev teh dveh pravnih podlag. To poročilo vsebuje tudi povzetek poslov na lastno tveganje, ki jih je EIB izvedla leta 2014 v regijah, ki jih zajemata sklepa. Posli EIB v afriških, karibskih in pacifiških državah (AKP) ter čezmorskih državah in ozemljih (ČDO) so predstavljeni v ločenem letnem poročilu.

Novi Sklep št. 466/2014/EU, sprejet 16. aprila 2014 (v nadaljnjem besedilu: mandat), določa zgornjo mejo jamstva EU v višini 30 milijard EUR, razdeljeno na fiksno zgornjo mejo v višini 27 milijard EUR in neobvezni dodatni znesek v višini 3 milijarde EUR. O aktivaciji neobveznega zneska in njegovi regionalni razdelitvi odločita Evropski parlament in Svet po vmesnem pregledu mandata. V novem sklepu ostajajo nespremenjeni trije cilji na visoki ravni za razširitev jamstva EU: spodbujanje rasti v lokalnem zasebnem sektorju, razvoj socialne in gospodarske infrastrukture ter ukrepanje glede podnebnih sprememb, kot temeljni cilj pa je še vedno spodbujanje regionalnega povezovanja. Mandat je začel veljati 25. julija 2014, ko je bil podpisan sporazum o jamstvu.

Podrobnejše informacije in statistične razpredelnice o zgoraj navedenih dejavnostih, med drugim na projektni, sektorski, državni in regionalni ravni, so navedene v priloženem delovnem dokumentu služb Komisije (DDS). Po tretjem letu izvajanja okvira EIB za merjenje rezultatov (Results Measurement ali ReM) to poročilo vsebuje podrobnejše informacije o pričakovanih rezultatih na podlagi poslov financiranja EIB, podpisanih leta 2014. Dejanski rezultati, doseženi na podlagi prvih pregledov zaključenih projektov v okviru ReM ali študij primerov poslov, ki so bili odobreni pred ReM in zaključeni, so predstavljeni v DDS.

2.NAJPOMEMBNEJŠI REZULTATI

Priloga k poročilu o zunanji dejavnosti EIB v okviru proračunskega jamstva EU v letu 2013 je zagotovila globalni pregled poslov financiranja EIB zunaj EU, izvedenih v obdobju od leta 2007 do 30. junija 2014. Poročilo ugotavlja, da je bila končna stopnja izkoriščenosti Sklepa št. 1080/2011/EU na dan 30. junija 2014 skupaj 99-odstotna, in to kljub težavnemu poslovnemu okolju v več delih sveta.

V regijah, ki jih zajema sklep, so bili podpisani posli v višini 6,8 milijarde EUR, kar je skoraj enako kot prejšnje leto, financiranje v okviru jamstva EU pa se je nekoliko zmanjšalo na 4,2 milijarde EUR, medtem ko se je financiranje EIB na lastno tveganje povečalo za 0,2 milijarde EUR in doseglo 2,6 milijarde EUR. Skupni obsegi financiranja v letu 2014 so bili predvsem rezultat velike učinkovitosti v regijah sosedstva in predpristopnih državah.

EIB je še naprej izkazovala svojo zavezanost k podpiranju programa podnebnih ukrepov EU. Upravni odbor EIB je septembra 2015 prilagodil strategijo v zvezi s podnebnimi ukrepi, da bi zagotovil smernice za vse ukrepe EIB v EU in zunaj nje, pred koncem leta 2015 pa naj bi posodobil podnebno strategijo EIB za mandat za zunanja posojila. Podpisani posli EIB v regijah, ki jih zajema sklep, ostajajo precej nad 25-odstotnim pragom, določenim v sklepu, saj znašajo 2,1 milijarde EUR ali 31 % vseh poslov, ki so bili to leto sklenjeni na področju podnebnih ukrepov, s posebnim poudarkom na regiji Azija in Latinska Amerika (ALA) (skoraj 40 % podpisanega financiranja v zvezi s podnebnimi spremembami).

Leta 2014, ko se je sklep izvajal tretje leto zapored, je EIB prek okvira ReM ugotovila, da se od vseh (100 %) novih poslov, sklenjenih v regijah, ki jih zajema mandat, pričakuje odličen ali dober prispevek k ciljem mandata. Za več kot 90 % novih projektov se pričakuje, da bodo dosegli odlične ali dobre rezultate v smislu pričakovanega učinka, kakovosti in zanesljivosti projektov. Za več kot 85 % novih projektov se pričakuje, da bodo povezani z visoko ali znatno dodatnostjo EIB. Poročilo EIB o rezultatih poslov EIB zunaj EU (vključuje tudi posle v državah AKP in ČDO) v letu 2014 je bilo objavljeno na spletišču EIB.

V novem sklepu je poudarjena tesnejša povezava med zunanjo dejavnostjo EIB ter zunanjimi politikami, programi in instrumenti EU, treba pa je tudi omeniti, da je EIB v letu 2014 še naprej tesno sodelovala s Komisijo in Evropsko službo za zunanje delovanje (ESZD), da bi okrepila doslednost in usklajenost dejavnosti EIB z zunanjimi politikami EU. V tem okviru je Komisija skupaj z EIB in ob posvetovanju z ESZD pripravila revidirane regionalne tehnične operativne smernice, ki so bile maja 2015 poslane Evropskemu parlamentu in Svetu.

3.POSLI FINANCIRANJA

3.1PREGLED OBSEGA FINANCIRANJA EIB V REGIJAH, KI JIH ZAJEMATA SKLEPA

V naslednji razpredelnici je pregled obsega financiranja EIB leta 2014 v regijah, ki jih zajemata sklepa.

Razpredelnica 1: Posli financiranja EIB, podpisani leta 2014

Države poslov Posli v okviru jamstva EU Posli EIB na lastno tveganje Skupaj (v milijonih EUR) Skupno jamstvo Kritje političnega tveganja Skupaj Predpristopne države 621 0 621 1 815 2 436 Sredozemske države 1 122 260 1 382 230 1 612 Vzhodno sosedstvo, Rusija 1 016 160 1 176 0 1 176 Azija in Latinska Amerika 670 150 820 550 1 370 Južna Afrika 175 0 175 0 175 Skupaj 3 603 570 4 174 2 595 6 769

Opombe: Poleg zgoraj navedenih obsegov virov lastnih sredstev EIB

so bili na podlagi virov tretjih strani v Sredozemlju podpisani posli v zvezi z lastniškim kapitalom in mikrofinanciranjem v višini 52 milijonov EUR.

Delež dejavnosti v okviru mandata EU v skupnem obsegu se je leta 2014 zmanjšal za 4 % in dosegel 4,2 milijarde EUR (v primerjavi z 4,4 milijarde EUR leta 2013) ali 61 % skupnega financiranja leta 2014 v regijah, ki jih zajema sklep. Delež dejavnosti, ki jih financira EIB na lastno tveganje, se je povečal za 4 % in dosegel 2,6 milijarde EUR. Več kot 90 % poslov, ki jih je EIB v letu 2014 financirala na lastno tveganje, je bilo podpisanih v predpristopnih državah in državah ALA, preostalih 9 % pa v sredozemski regiji. V vzhodnem sosedstvu (v Ukrajini, glej spodaj) in Južni Afriki so bili vsi posli financiranja sklenjeni v okviru jamstva EU.